題朱元順浯溪圖
作者：張孝祥
朝代：宋

paragraphs: 去年過浯溪，王事有期程。
夜半度湘水，但見天上星。
平生中興碑，夢入紫翠屏。
已辦北歸時，十日窮攀登。
今朝復何朝，忽此短軸橫。
歷歷眼中見，湘山無數青。
白雲著山腰，樓閣秋氣明。
便欲扶短策，下濯滄浪纓。
主人山水仙，妙處心自評。
元順骨已冷，千載交蓋傾。
賞音寄幅紙，益見忠孝情。
題詩疥公畫，託我不朽名。